
Parlamentul European,
–	având în vedere propunerea Comisiei prezentată Parlamentului European și Consiliului (COM(2021)0281),
–	având în vedere articolul 294 alineatul (2) și articolul 114 din Tratatul privind funcționarea Uniunii Europene, în temeiul cărora propunerea a fost prezentată de către Comisie (C9‑0200/2021),
–	având în vedere articolul 294 alineatul (3) din Tratatul privind funcționarea Uniunii Europene,
–	având în vedere avizul Comitetului Economic și Social European din 20 octombrie 2021[footnoteRef:1], [1:  	JO C 105, 4.3.2022, p. 81.] 

–	având în vedere avizul Comitetului Regiunilor din 13 octombrie 2021[footnoteRef:2], [2:  	JO C 61, 4.2.2022, p. 42.] 

–	având în vedere acordul provizoriu aprobat de comisia competentă în temeiul articolului 74 alineatul (4) din Regulamentul său de procedură și angajamentul reprezentantului Consiliului, exprimat în scrisoarea din 6 decembrie 2023, de a aproba poziția Parlamentului în conformitate cu articolul 294 alineatul (4) din Tratatul privind funcționarea Uniunii Europene,
–	având în vedere articolul 59 din Regulamentul său de procedură,
–	având în vedere avizele Comisiei pentru piața internă și protecția consumatorilor, Comisiei pentru afaceri juridice și Comisiei pentru libertăți civile, justiție și afaceri interne,
–	având în vedere raportul Comisiei pentru industrie, cercetare și energie (A9-0038/2023),
1.	adoptă poziția sa în primă lectură prezentată în continuare;
2.	ia act de declarațiile Comisiei anexate la prezenta rezoluție;
3.	invită Comisia să îl sesizeze din nou în cazul în care își înlocuiește, își modifică în mod substanțial sau intenționează să-și modifice în mod substanțial propunerea;
4.	încredințează Președintei sarcina de a transmite Consiliului și Comisiei, precum și parlamentelor naționale, poziția Parlamentului.







P9_TC1-COD(2021)0136
Poziția Parlamentului European adoptată în primă lectură la 29 februarie 2024 în vederea adoptării Regulamentului (UE) 2024/... al Parlamentului European și al Consiliului de modificare a Regulamentului (UE) nr. 910/2014 în ceea ce privește instituirea cadrului european pentru identitatea digitală 

(Întrucât s-a ajuns la un acord între Parlament şi Consiliu, poziţia Parlamentului corespunde cu actul legislativ final, Regulamentul (UE) 2024/1183.)



ANEXĂ LA REZOLUŢIA LEGISLATIVĂ
Declarația Comisiei cu privire la articolul 45 cu ocazia adoptării Regulamentului (UE) 2024/1183[footnoteRef:3] [3:  	JO L, 2024/1183, 30.4.2024, ELI: http://data.europa.eu/eli/reg/2024/1183/oj.] 

Comisia salută acordul la care s-a ajuns, care, în opinia sa, clarifică faptul că browserele de internet trebuie să ofere asistență și să asigure interoperabilitatea pentru certificatele calificate pentru autentificarea site-urilor web numai în scopul de a afișa datele de identitate ale proprietarului site-ului într-un mod ușor de utilizat. Comisia înțelege că această obligație nu aduce atingere metodelor utilizate pentru afișarea acestor date de identitate.

Comisia salută acordul la care s-a ajuns, care, în opinia sa, clarifică faptul că cerința ca browserele web să recunoască certificatele calificate pentru autentificarea site-urilor web nu restricționează propriile politici de securitate ale browserelor și că articolul 45, astfel cum a fost propus, lasă la latitudinea browserelor web păstrarea și aplicarea propriilor proceduri și criterii pentru a menține și păstra confidențialitatea comunicațiilor online prin criptare și alte metode verificate. Comisia consideră că proiectul de articol 45 nu impune obligații sau restricții cu privire la modul în care browserele web stabilesc conexiuni criptate cu site-urile web sau autentifică cheile de criptare utilizate la stabilirea conexiunilor respective.

Comisia reamintește că, în conformitate cu punctul 28 din Acordul interinstituțional dintre Parlamentul European, Consiliul Uniunii Europene și Comisia Europeană privind o mai bună legiferare din 13 aprilie 2016, Comisia va face apel la grupuri de experți, va consulta părțile interesate vizate și va organiza consultări publice, după caz.

[bookmark: _GoBack]Declarația Comisiei cu privire la neobservabilitate cu ocazia adoptării Regulamentului (UE) 2024/1183[footnoteRef:4] [4:  	JO L, 2024/1183, 30.4.2024, ELI: http://data.europa.eu/eli/reg/2024/1183/oj.] 

Comisia salută acordul la care s-a ajuns, care, în opinia sa, confirmă faptul că prezentul regulament de modificare nu permite prelucrarea datelor cu caracter personal conținute în portofelul european pentru identitatea digitală sau care rezultă din utilizarea acestuia de către furnizorii de portofele digitale în alte scopuri decât furnizarea de servicii specifice portofelelor digitale. 

Comisia salută, de asemenea, includerea conceptului de neobservabilitate în considerentul (11c) din proiectul de regulament de modificare, care ar trebui să împiedice furnizorii de portofele digitale să colecteze și să vadă detaliile tranzacțiilor zilnice ale utilizatorilor. Comisia consideră că acest concept înseamnă că nu ar trebui să existe o corelare a datelor între diferitele servicii pentru a localiza sau urmări utilizatorii sau pentru a determina, analiza și anticipa comportamentul, interesele sau obiceiurile personale. 

În același timp, Comisia recunoaște că, în deplină conformitate cu Regulamentul (UE) 2016/679, furnizorii de portofele europene pentru identitatea digitală pot accesa anumite categorii de date cu caracter personal cu consimțământul explicit al utilizatorului, de exemplu pentru a asigura continuitatea furnizării serviciilor legate de portofel sau pentru a proteja utilizatorii împotriva perturbărilor care pot apărea în furnizarea lor. Aceste date ar trebui să se limiteze la ceea ce este necesar pentru fiecare scop specific.

